Mikael Jungner paljastaa: "Hakkarainen yritti suudella – veti kädestä tanssilattialle"

Jari Pietiläinen

Paljastukset kansanedustaja Teuvo Hakkaraisen (ps.) käytöksestä muita poliitikkoja kohtaan jatkuvat. Edellinen kohu kansanedustaja Veera Ruohoon (kok.) käsiksi käymisestä ei ole vielä laantunut, kun tänään pamahti jo uusi.

Entinen kansanedustaja Mikael Jungner (ex-sd.) kertoo tänään Facebook-päivityksessään, että kuusi vuotta sitten Hakkarainen yritti suudella häntäkin.

– Loppuvuodesta 2011 oltiin ravintolassa. Teuvo Hakkarainen, Sinuhe Wallinheimo ja minä. Teuvo pyysi tanssimaan. En lähtenyt, osittain siksi että soitossa oleva biisi oli niin sanottu hidas, Jungner valottaa illan kulkua.

– Teuvo veti kädestä tanssilattialle. Yritti sitten nostaa vyötäröstä. Ei auttanut. Lopuksi koitti suudella mutta sekin meni ohi.

Jungnerin mukaan tapauksesta ei syntynyt hänelle suurta vahinkoa.

– Hieman drinkki läikkyi ja poskelta sai pyyhkiä Teuvon kuolaa. Ymmärrän silti hyvin, miten ahdistavalta moinen hyökkäys tuntuu, yllättäen, kesken työrupeaman ja vielä eduskuntatalossa.

Jungnerin mukaan on väärin, että nainen joutuu vuonna 2017 pelkäämään moista lähestymistä.

– Se että moista joutuu pelkäämään eduskunnassa on kansallinen häpeä, Jungner muistuttaa.